

**РЕПУБЛИКА СРПСКА**

**ВЛАДА**

**МИНИСТАРСТВО ПРИВРЕДЕ И ПРЕДУЗЕТНИШТВА**

|  |
| --- |
| Трг Републике Српске 1, Бања Лука, тел.: 051/338-642, факс: 051/338-847; e-mail: mpp@mpp.vladars.rs; www.vladars.rs |

Број:

Датум: 18. јул 2024. године

Министарство привреде и предузетништва, поступајући у складу са чланом 198. став 4. Пословника Народне скупштине Републике Српске („Службени гласник Републике Српске“, број 66/20), а у вези са Закључком Народне скупштине Републике Српске број: 02/1-021-281/24 са Осме редовне сједнице, одржане дана 14. марта 2024. године, а након спроведене јавне расправе о Нацрту закона о самосталним предузетницима, доставља

**ИЗВЈЕШТАЈ**

**О РЕЗУЛТАТИМА ЈАВНЕ РАСПРАВЕ О НАЦРТУ ЗАКОНА О**

**САМОСТАЛНИМ ПРЕДУЗЕТНИЦИМА**

Народна скупштина Републике Српске је на Осмој редовној сједници, одржаној од 12. до 14. марта 2024. године, усвојила Нацрт закона о самосталним предузетницима и донијела Закључак број: 02/1-021-281/24 од 14. марта 2024. године, који је објављен у „Службеном гласнику Републике Српске“, број 24/24. Овим закључком одлучено је да се Нацрт закона о самосталним предузетницима упути на јавну расправу јер се наведеним нацртом закона уређују питања која су од посебног значаја за грађане и о којима је неопходно да се консултују органи, организације, научне и стручне институције и заинтересовани грађани.

Истим закључком задужено је Министарство привреде и предузетништва да у року од 30 дана организује и спроведе јавну расправу о наведеном нацрту закона и уз текст Приједлога закона Народној скупштини достави извјештај о резултатима јавне расправе са мишљењима и приједлозима изнесеним у тој расправи.

У организацији Министарства привреде и предузетништва јавна расправа о Нацрту закона о самосталним предузетницима спроведена је у шест градова:

1. Град Требиње – 27. март 2024. године, сала Скупштине града, Вука Караџића 2, а на расправи је присуствовало 14 учесника,
2. Град Источно Сарајево – 28. март 2024. године, сала Скупштине града, Стефана Немање 14, а на расправи је присуствовало 19 учесника,
3. Град Добој – 4. април 2024. године, зграда Слобомир П Универзитета, Светог Саве 1, а на расправи је присуствовало 20 учесника,
4. Град Бијељина – 5. април 2024. године, сала Скупштине, Трг краља Петра I Карађорђевића, а на расправи су присуствовала 22 учесника,
5. Град Приједор – 8. април 2024. године, сала Скупштине, Трг Ослобођења 1, а на расправи су присуствовала 22 учесника и
6. Град Бања Лука – 10. април 2024. године, сала Привредне коморе Републике Српске, а на расправи су присуствовала 52 учесника.

На јавној расправи учествовали су: представници регистрационих, инспекцијских и пореских органа, Занатско-предузетничке коморе Републике Српске и самостални предузетници, а укупно је присуствовало 149 лица.

У току јавне расправе сви учесници су имали прилику да испуне упитник у вези са битним питањима која се уређују Законом. Упитник је испунило 122 учесника. У табели која слиједи дат је преглед одговора учесника на постављена питања:

|  |  |  |  |
| --- | --- | --- | --- |
| **Ред.**  **број** | **Питање** | **Позитиван одговор** | **Негативан одговор** |
| 1. | Да ли подржавате приједлог – једно физичко лице = један с. п.? | 75% | 25% |
| 2. | Да ли подржавате приједлог за укидање ортачког обављања дјелатности? | 58% | 42% |
| 3. | Да ли подржавате приједлог за могућност преноса пословања са једног на друго лице (промјена власника)? | 86% | 14% |
| 4. | Да ли подржавате приједлог за рад самоуслужних аутомата који се стављају у погон помоћу новца, у периоду од 0 до 24 сата? | 92% | 8% |
| 5. | Да ли подржавате приједлог за повећање сезонског пословања са шест на девет мјесеци? | 86% | 14% |
| 6. | Да ли подржавате приједлог да свим предузетницима помоћ у пословању могу да буду чланови породичног домаћинства узраста од 15 до 18 година и пензионери? | 96% | 4% |
| 7. | Да ли сте упознати са радом Занатско-предузетничке коморе на заступању интереса самосталних предузетника? | 62% | 38% |

Приједлози који су изнесени на јавној расправи на Нацрт закона о самосталним предузетницима, као и изјашњења и образложења у вези са тим приједлозима дати су кроз табеларни приказ:

|  |  |  |  |  |
| --- | --- | --- | --- | --- |
| **Ред.**  **број** | **ПРЕДЛАГАЧ** | **ПРИЈЕДЛОГ** | **ИЗЈАШЊЕЊЕ** | **ОБРАЗЛОЖЕЊЕ** |
| 1. | Град Требиње – Одјељење за привреду | Прописати да су измирене обавезе према јединицима локалне самоуправе и комуналним предузећима услов за престанак рада | Не прихвата се | Усвајање изнесеног приједлога би имало за посљедицу неажуриране податке у регистрима предузетника и прекорачила би се природа одговорности предузетника јер би се предузетнику стварала дуговања и одговорност за вријеме када не послује. |
| 2. | Град Требиње – Одјељење за привреду | У захтјеву за регистрацију предузетника прописати могућност за регистрацију спољнотрговинског пословања | Прихвата се | Тражена могућност прописаће се у новом правилнику којим се уређује садржај захтјева за регистрацију предузетника. |
| 3. | Нотарска комора Републике Српске | Прописати да Нотарска комора има приступ Централном регистру предузетника | Дјелимично се прихвата | Сва заинтересована лица могу прегледати и преузети пословне податке о предузетницима на интернет страници АПИФ-а. У складу с тим, у члану 74. Приједлога закона додат је став 10. Ова одредба даје право нотарима да на актуелни преглед података ставе свој потпис и печат и да тај документ користе у складу са обављањем својих послова. |
| 4. | Општина Источна Илиџа – Одјељење за привреду | На који начин ће се идентификовати лица која су више пута регистровала за пословање у форми предузетника | Прихвата се | У Приједлогу закона у члану 99. додати су ст. 4. и 5. којима се задужује Министарство да идентификује наведена лица и наведене податке достави регистрационим органима. |
| 5. | Град Дервента – Одјељење за привреду | Додати извјештаје у вези са промјенама пословног имена и сједишта предузетника | Прихвата се | У Приједлогу закона у члану 72. допуњен је став 7. којим се прописује јавна објава извјештаја у вези са пословањем предузетника на начин да се додају и тражени извјештаји. |
| 6. | Предузетница | Прописати право на приступање заједничком обављању дјелатности у случају када један од ортака остварује право на пензију | Прихвата се | У Приједлогу закона допуњена је одредба члана 98. став 3. Приједлога закона и прописана је могућност приступања ортака са траженим правом. |
| 7. | Предузетница | Додати изузетак да лице које је истовремено регистровано за заједничко и самостално обављање дјелатности може наставити пословати по оба основа | Прихвата се | У Приједлогу закона у члану 99. допуњен је став 3. и утврђен је изузетак који даје право наведеном лицу да настави са пословањем по основу обје своје регистрације. |
| 8. | Град Дервента – Одјељење за привреду  Град Приједор – инспекција | Прописати да је чланство у Комори на добровољној основи | Не прихвата се | Комора нема већи обим јавних овлашћења и потребна јој је обавезна чланарина за функционисање коморског система. |
| 9. | Општина Шамац – Одјељење за привреду | Да ли се може прописати да се пореске обавезе обрачунавају од дана правоснажности рјешења о регистрацији предузетника | Не прихвата се | Ово питање је раније размотрено са Министарством финансија и не може се Законом о самосталним предузетницима прописивати почетак обрачуна пореских обавеза. |
| 10. | Предузетница | Код преноса власништва нотарску обраду уговора замијенити са нотарском овјером потписа странака | Дјелимично се прихвата | У Приједлогу закона у члану 64. додат је став 7. Овим ставом утврђен је изузетак да се код преноса обављања дјелатности између предузетника и његовог брачног и ванбрачног супружника, супружника и брачне, ванбрачне и усвојене дјеце није потребно закључити нотарски обрађен уговор. |
| 11. | Град Бијељина – Одјељење за привреду  Град Приједор – инспекција | Изричито прописати да се корисници пензије могу регистровати за пословање у виду основног занимања | Прихвата се | У Приједлогу закона у члану 17. додат је став 2, којим се јасно прописује да се и корисник пензије може регистровати и у виду основног занимања. |
| 12. | Град Бијељина – Одјељење за привреду | Размотрити да ли се страни држављанин може регистровати у виду допунског занимања | Прихвата се | Важећи закон, као и одредба члана 17. став 4, којом се уређују услови за регистрацију у виду допунског занимања, не ускраћује могућност да се и лица радно ангажована изван Републике Српске могу регистровати у виду допунског занимања. |
| 13. | Град Бијељина – Одјељење за привреду | Приликом утврђивања дужине рада самоуслужних аутомата / аутопраоница имати у виду буку коју стварају ти аутомати у току ноћи | Прихвата се | У члану 14. у ставу 3. додата је тачка 3) како би се нагласило да самоуслужни аутомати предузетника могу да раде 24 часа дневно под условом да бука коју стварају не прелази дозвољене граничне вриједности буке. |
| 14. | Град Бијељина – Одјељење за привреду | У поступку утврђивања престанка обављања дјелатности по сили закона, поред сједишта, писмено упућивати и на кућну адресу | Прихвата се | У члану 63. у ставу 1. додато је да се писмена упућују и на адресу пребивалишта, односно боравишта. |
| 15. | Град Бијељина – Одјељење за привреду | У поступку електронске регистрације увести могућност давања пуномоћи за треће лице да у име будућег предузетника предузима радње | Прихвата се | Ова могућност биће изричито прописана у подзаконском акту којим ће се детаљније уређивати поступак електронске регистрације. |
| 16. | Представник ПЗПК Бијељина | Задржати могућност за регистрацију заједничког обављања дјелатности | Не прихвата се | Предузетник је индивидуално организована привредна форма, коју карактерише потпуна повезаност личне имовине предузетника са његовом пословном имовином. Са друге стране, основна карактеристика заједничког обављања дјелатности је партнерски однос и рад најмање два лица. Због тога, заједничко обављање дјелатности не одражава лични индивидуални карактер форме предузетника. Из тог разлога, потребно је укинути могућност за даљу регистрацију заједничког обављања дјелатности. |
| 17. | Представник ПЗПК Бијељина | Прописати већа јавна овлашћења за Комору | Не прихвата се | Законом је успостављен концепт обавезног чланства у Комори. Овај концепт обезбјеђује чланарину као извор финансирања рада Коморе, али истовремено подразумијева и мања јавна овлашћења која се наплаћају. У случају прописивања већих јавних овлашћења довео би се у питање концепт обавезног чланства и увеле би се додатне новчане обавезе за предузетнике. Из тих разлога, није прихватљив изнесени приједлог. |
| 18. | Представник ПЗПК Бијељина | Увести обавезу да јединица локалне самоуправе, поред Министарства привреде и предузетништва, доставља цертификат традиционалног занатског производа и Комори | Не прихвата се | Министарство успоставља и води регистар лица која имају статус традиционалног заната. Подаци о наведеним лицима биће јавно доступни на интернет страници Министарства. Из тог разлога, нема потребе за дуалитетом и успостављањем додатног регистра код Коморе у вези са наведеним лицима. Осим тога, Комора има приступ Централном регистру предузетника у којем ће бити доступни подаци о предузетницима који имају статус традиционалног заната и нема потребе за достављањем рјешења у писаној форми. |
| 19. | Представник ПЗПК Бијељина | Прописати правило да се одговорност предузетника ограничава на имовину предузетничке радње | Не прихвата се | Прописивање ограничене одговорности предузетника захтијевало би измјену самог процеса регистрације, односно прописивање минималног новчаног улога као што је дефинисано код привредних друштава. Дефинисање ограничене одговорности имало би утицај и на схватање појма предузетника као физичког лица које обавља предузетничку дјелатност у своје име и за свој рачун. Чињеница да предузетник сва права и обавезе које настају у вези са пословањем ствара себи у корист или на штету представља основ утврђивања одговорности цјелокупном имовином. |
| 20. | Представник ПЗПК Бијељина | Увести обавезу да регистрациони орган доставља Комори рјешење о регистрацији предузетника | Не прихвата се | АПИФ води Централни регистар предузетника, који обухвата пословне податке о свим предузетницима који су регистровани у Републици Српској. Из тог разлога, нема потребе за дуалитетом и успостављањем додатног регистра код Коморе у вези са пословним подацима предузетника. Осим тога, Комора има приступ Централном регистру и на тај начин доступни су јој сви подаци из регистра. |
| 21. | Представник ПЗПК Бијељина | Прописати да удружења предузетника могу бити дио коморског система | Не прихвата се | У случају прихватања изнесеног приједлога средства за функционисање коморског система дијелила би се на три нивоа. Будући да Комора располаже са скромним новчаним средствима, увођење још једног потенцијалног организационог нивоа у коморски систем узроковало би већу дисперзију средстава, чиме би се угрозило остваривање задатка Коморе. Из тог разлога не може се прихватити изнесени приједлог. |
| 22. | Представник ПЗПК Бијељина | Укинути накнаду за чланове управног одбора Коморе | Прихвата се | Комора располаже скромним новчаним средствима, те се прихвата изнесени приједлог. У складу с тим, питање накнаде члановима управног одбора рјешаваће се интерним актима Коморе. |
| 23. | Представник ПЗПК Бијељина | Предузетнике који имају статус традиционалног заната ослободити плаћања чланарине у Комори | Прихвата се | С циљем промоције очувања традиционалних заната, у члану 87. додат је став 4, којим се прописује да предузетник са статусом традиционалног заната не плаћа годишњу чланарину у Комори. |
| 24. | Представник ПЗПК Бијељина | Прописати да надлежна инспекција надзире плаћање чланарине у Комори | Не прихвата се | Законом је прописано да Комора има право поднијети захтјев за покретање прекршајног поступка против предузетника који не плати чланарину. Из тог разлога, увођење да и инспекција надзире плаћање чланарине оцијењено је као непотребно, јер би инспекцијски надзор представљао двоструку контролу у вези са испуњавањем ове обавезе. |
| 25. | Представник ПЗПК Бијељина | Повећати казну за неплаћање чланарине у Комори са 400 КМ на  500 КМ | Не прихвата се | На јавним расправама указивано је да би требало умањити неке казне, зато се не прихвата повећање казни за неплаћену чланарину у Комори. |
| 26. | Представник ПЗПК Приједор | Прописати да се висина чланарине утврђује од просјечне бруто плате за мјесец децембар у претходној години | Не прихвата се | Наведени приједлог би додатно повећао чланарину. У Нацрту закона је предвиђено да се чланарина обрачунава 2,5% од нето плате и то представља прихватљиво повећање за предузетнике. До сада је чланарина била у фиксном износу, а то је 24 КМ. Према подацима Коморе, тренутно 40% предузетника не плаћа чланарину. Тај податак указује да би додатним повећањем била мања наплата, а то може лоше утицати на функционисање коморског система. |
| 27. | Представник ПЗПК Приједор | Прописати заштитни елемент код спровођења извршног поступка над предузетником, у смислу да се извршење не спроводи нам имовином која је предузетнику потребна за живот | Не прихвата се | Законом о извршном поступку прописано је да предмет извршења не могу бити предмети који су неопходни и потребни извршенику и члановима његове породице за задовољавање свакодневних потреба. Из тог разлога, нема основа да се тражени заштитни елемент прописује Законом о самосталним предузетницима јер је исти већ прописан законом којим се уређује извршење. |
| 28. | Представник ПЗПК Приједор  Град Приједор – инспекција | Смањити висину казнених одредаба | Не прихвата се | Износи казнених одредаба нису предложени превисоко у односу на тренутно стање цијена на тржишту. У случају смањења висине казнених одредаба изгубило би се њихово превентивно дејство према предузетницима. Са нижим износима казни предузетници би прихватили да плате такве казне и да наставе са истим поступањем. Из наведених разлога није прихваћен приједлог да се смањи висина казни, како би сама санкција има ефекат. |
| 29. | Град Приједор – инспекција | Прописати да је посједовање употребне дозволе услов који се провјерава у поступку регистрације предузетника | Не прихвата се | Од 2007. године концепт регистрације предузетника заснива се на претпостављеним условима за пословање у вези са пословним простором, опремом и кадром. Идентичан концепт прописан је и за поступак регистрације привредних друштава. У складу с тим, нема основа да се прихвати изнесени приједлог. |
| 30. | Град Приједор – инспекција | Прописати обавезу за регистрациони орган да поучава странке о условима које су дужни да испуњавају у пословању | Прихвата се | У Приједлогу закона члан 39. став 1. измијењен је и наведена је норма која задужује регистрационе органе да поучавају странке у вези са условима под којима се одређује врста занимања за пословање у форми предузетника и другим подацима који се региструју. |
| 31. | Град Приједор – инспекција | Прописати да све надлежне инспекције имају приступ Централном регистру предузетника или да добијају податке о предузетницима | Прихвата се | У Приједлогу закона у члану 73. измијењен је став 6. и прописано да регистрациони органи на захтјев надлежне инспекције достављају податке о предузетницима. |
| 32. | Град Приједор – инспекција | На који начин ће се утврђивати претежна дјелатност предузетника | Прихвата се | У Приједлогу закона у члану 89. измијењена је тачка 1) и прецизирано је задужење надлежног инспектора да у непосредном прегледу утврди да ли предузетник остварује највећи приход из области привреде у оквиру које је класификована његова претежна дјелатност. Циљ ове норме је спријечити да предузетник, примјера ради, буде регистрован за претежну дјелатност из области производње, а да највећи приход остварује по основу трговине. |
| 33. | Град Приједор – инспекција | Прописати да се висина чланарине у Комори утврђује према економској снази предузетника | Не прихвата се | Већина самосталних предузетника су микропредузетници који запошљавају до девет радника, односно 98,5% од укупног броја, а то показује да су мање економске снаге и да би само мањи број предузетника плаћао већу чланарину (око 400 предузетника у Републици Српској од укупног броја предузетника преко 26.000). Додатно, предузетници не предају завршне рачуне по којима би се утврђивали приходи, те би се економска снага морала утврђивати по пореским обрасцима. |
| 34. | Општина Нови Град – Одјељење за привреду | Када ће се успоставити претпоставке за електронску провјеру испуњености у поступку регистрације предузетника | У процесу израде | Континуирано се предузимају активности у координацији са надлежним органима, како би се успоставило техничко рјешење које омогућава електронску провјеру испуњености услова у поступку регистрације предузетника који је инициран писаним путем. Успостављање овог начина провјере испуњености дијела или свих услова може се очекивати током 2025. године. |
| 35. | Град Приједор – инспекција | Дефинисати начин на који се одређује име издвојене јединице | Не прихвата се | Начин дефинисања имена издвојене јединице утврђен је у члану 30. ст. 6. и 7. Закона. |
| 36. | Пореска управа | Прописати да је код преноса обављања дјелатности измиреност пореских обавеза услов за овај правни посао | Прихвата се | У члану 65. у ставу 1. у тачки 1) додата је измиреност пореских обавеза за предузетника као услов да тај предузетник може пренијети пословање на друго лице, при чему и то друго лице мора имати измирене пореске обавезе. |
| 37. | Пореска управа | Брисати одредбе које прописују да се ЈИБ задржава код коришћења института преноса обављања дјелатности и трајног наставка обављања дјелатности | Не прихвата се | На основу ЈИБ-а остварује се континуитет у пословању предузетника. Из тог разлога код пословне промјене преноса обављања дјелатности потребно је да предузетник стицалац задржава исти ЈИБ. Из тог разлога, а ради усаглашавања са правилима из области фискалног система, у члану 65. у ставу 5. у тачки 3) додате су ријечи: „у складу са пореским прописима“. |
| 38. | Нотарска комора | Прописати да се пренос обављања дјелатности може обавити и без накнаде | Прихвата се | У Приједлогу закона одредба члана 64. став 3. тачка 4) која уређује елементе уговора о преносу обављања дјелатности допуњена је ријечима: „или констатацију да се пренос обавља без накнаде“. |
| 39. | Нотарска комора | Прописати да се код привременог наставка обављања дјелатности код смрти предузетника доставља нотарски обрађена изјава насљедника о наставку рада | Дјелимично се прихвата | Институт привременог наставка обављања дјелатности је временски ограничен до окончања оставинског поступка. Из тог разлога, код овог института је довољна овјерена изјава насљедника. |
| 40. | Град Бијељина – инспекција | На који начин се утврђује врста занимања код предузетника који обављају дјелатност путем аутомата | Обрађено у Закону | Врста занимања се одређује према радно-правном и другом статусу предузетника и, по правилу, није битна врста дјелатности коју предузетник обавља. |
| 41. | Град Приједор – Комунална полиција | Преиспитати да ли је у Закону потребно наводити комуналну полицију као тијело које обавља надзор над пословањем предузетника? | Прихвата се | У члану 88. у ставу 3. Приједлога закона додате су ријечи: „у вези са постављањем и уклањањем пословног имена и радног времена предузетника“, ради конкретизације надлежности које има комунална полиција у складу са овим законом. |

На крају је важно истаћи да су јавне расправе успјешно организоване и спроведене, оцијењено је да су учесници јавне расправе пажљиво проучили Нацрт закона о самосталним предузетницима и својим конструктивним приједлозима дали значајан допринос у изради Приједлога закона о самосталним предузетницима.

|  |  |  |
| --- | --- | --- |
|  |  | МИНИСТАР |
|  |  |  |
|  |  | Војин Митровић |